Jasenová

Jasenová je obec na Slovensku v okrese Dolný Kubín.

Kultúra a zaujímavosti

Pamiatky 
 Evanjelický kostol, jednoloďová klasicistická stavba so segmentovým ukončením presbytéria a vežou tvoriacou súčasť jej hmoty z roku 1836. V interiéri sa nachádza trojramenná empora. Oltár z roku 1836 s motívom Poslednej večere pochádza zo Šopronu. Z rovnakého obdobia pochádza aj kazateľnica a krstiteľnica. Pôvodný organ z dielne Martina Zorkovského z 1. tretiny 18. storočia zakúpený z katolíckeho kostola v Námestove bol roku 1892 predaný do  Veternej  Poruby a nahradený jednomanuálovým organom s pedálom I / P / 7 (5+2) 
 Dobákovský kaštieľ, jednopodlažná klasicistická dvojtraktová stavba z roku 1830. Fasáde dominuje predstavaný trojosový stĺpový rizalit ukončený trojuholníkovým štítom s tympanónom. Od konca 19. storočia je vo vlastníctve rodiny Pivkovcov. Po matke Oľge Pivkovej ho zdedila Věra Benšová, dcéra významného architekta Adolfa Benša.
 Pamätný dom spisovateľa Martina Kukučína, jednopodlažná ľudová stavba na pôdoryse písmena L z roku 1856. Ide o päťpriestorovú zrubovú stavbu so šindľovou strechou. V dome je umiestnená expozícia venovaná spisovateľovi.

 Súbor ľudových domov, ide o jednopodlažné zrubové stavby na pôdoryse obdĺžnika so sedlovou šindľovou strechou. Typický štít je riešený ako podlomenica, lomenica a zakončený kuklou. Najčastejšie pochádzajú z 19. a začiatku 20. storočia.

Osobnosti obce

Rodáci 
 Oľga Albiniová (* 1891 – † 1980), učiteľka, publicistka
 Jozef Bencúr (pedagóg) (* 1728 – † 1784), evanjelický kňaz, spisovateľ, pedagóg a osvietenec
 Martin Bencúr (* 19. storočie), lekárnik a mecén
 Martin Kukučín (* 1860 – † 1928), prozaik, dramatik a publicista
 Vavrinec Čaplovič (* 1778 – † 1853), archivár, zberateľ kníh
 Ján Čaplovič (* 1780 – † 1847), etnograf
 Ján Čaplovič (* 1876 – † 1925), evanjelický kňaz, národný pracovník
 Alexej Čaplovič (* 1810 – † 1872), publicista, kultúrny pracovník
 Šimon Čaplovič (* 1864 – † 1927), statkár, právnik, župný hodnostár
 Miloš Janoška (* 1884 – † 1963), školský inšpektor, propagátor prírodných krás Slovenska, regionálny historik, spoluzakladateľ časopisu Krásy Slovenska
 Ján Vávra ml. (* 1900 – † 1969), elektrotechnický inžinier, vysokoškolský profesor
 Ján Jamnický (* 1908 – † 1972), slovenský herec, divadelný režisér a scenárista
 Milan Kleň (* 1930 – † 1998) regionálny historik, publicista a výtvarník
 Milan Remko (* 1948), chemik, vysokoškolský profesor
 Ivan Branislav Zoch (* 1843 – † 1921), slovenský polyhistor, fyzik
 Cyril Zoch (* 1845 – † 1873), evanjelický kňaz, ľudovovýchovný pracovník, publicista
 Pavol Peter Zoch (* 1850 – † 1907), evanjelický kňaz, ľudovovýchovný pracovník, publicista
 Stanislav Zoch (* 1852 – † 1911), pedagóg, publicista, osvetový pracovník

Pôsobili tu 
 Ondrej Devečka (* 1884 – † 1967), evanjelický kňaz – významná cirkevná, kultúrna, národná i politická osobnosť
 Helena Turcerová-Devečková (* 1886 – † 1964), literárna historička, spisovateľka, prekladateľka, diplomatka, politička
 Miloslav Krčméry (* 1860 – † 1902), evanjelický kňaz, redaktor, hudobný skladateľ
 Koloman Bazovský (* 1866 – † 1950), redaktor, publicista, pedagóg
 Ján Beblavý (* 1898 – † 1968), evanjelický kňaz, cirkevný spisovateľ,univerzitný profesor
 Jozef Hollý (* 1864 – † 1942), pedagóg, národnokultúrny pracovník
 Štefan Krčméry (* 1892 – † 1955), spisovateľ, básnik, literárny historik, kritik, prekladateľ, redaktor
 Juraj Janoška (* 1856 – † 1930), evanjelický kňaz, prvý generálny biskup evanjelickej cirkvi a. v. na Slovensku a predseda Matice slovenskej
 Ján Vladimír Jamnický (* 1878 – † 1967), evanjelický kňaz, univerzitný profesor, historik, náboženský spisovateľ
 Ján Kožehuba (* 1847 – † 1918), pedagóg, publicista
 Anna Pivková (* 1835 – † 1921), slovenská ženská aktivistka.
 Ján Vávra st. (* 1864 – † 1960), učiteľ, publicista, botanik
 Ctiboh Zoch (* 1815 – † 1865), evanjelický kňaz

Referencie

Externé odkazy 
 Oficiálna stránka obce

 
Obce okresu Dolný Kubín